Maria Brontëová

Pôvod

Maria sa narodila ako ôsme z jedenástich detí Thomasa Branwella a Anne Carneovej z Penzance v Cornwalle. Pochádzala z prosperujúcej obchodníckej rodiny s rozsiahlymi majetkami v meste. Rodina sa aktívne zapájala ako do obchodov, tak i do miestnej politiky, keď napr. v roku 1809 bol Mariin brat Benjamin mestským starostom. Branwellovci a Carneovci boli vedúcimi členmi Wesleyanskej metodistickej komunity v Penzance, a Branwellovci boli nápomocní aj pri stavbe budovy prvej mestskej Wesleyanskej modlitebne v roku 1814.
V rokoch 1808 – 1811 zomreli štyria členovia Mariinej rodiny (vrátane je otca a matky), čo spôsobilo rozpad jej najbližšej rodiny, a tak si začala hľadať prácu. Sestra jej otca, Jane Fennellová bola manželkou metodistického ministra Johna Fennella, ktorý bol v roku 1812 menovaný za riaditeľa novootvorenej školy Woodhouse Grove School v Rawdone, medzi Leedsom a Bradfordom v Yorkshire. Jane Fennellová pracovala v tejto škole ako gazdiná a pozvala svoju neter, aby jej pomáhala. V lete roku 1812 Maria Branwellová odcestovala do Yorkshire, aby tu začala nový život.

Dvorenie a sobáš

John Fennell a Patrick Brontë boli spoločne kaplánmi vo Wellingtone v Shropshire v roku 1808. V roku 1812 bol Patrick Brontë kaplánom v Hartsheade, 12 míľ od Rawdonu, a John Fennell pozval svojho bývalého kolegu na návštevu do Woodhouse Grove School, aby si prezrel výučbu. Počas návštevy bol Patrick Brontë prestavený Marii Branwellovej, ktorá práve pricestovala, a po krátkom, no vytrvalom dvorení (Patrick Brontë prešiel pešo 24 míľ, aby mohol vziať Mariu na prechádzku) bol pár 29. decembra 1812 zosobášený neďalekom kostole Guiseley Parish Church. Bol to dvojitý obrad, ktorý sa uskutočnil na základe špeciálnej licencie. Spoločný priateľ Johna Fennella a Patricka Brontë, reverend William Morgan z Bradfordu, bol zosobášený s Jane, dcérou Johna a Jane Fennellovcov.
Počas dvojitého obradu Patrick Brontë posvätil manželský zväzok Williama Morgana a Jane Fennellovej, a potom William Morgan posvätil manželský zväzok Patricka Brontë a Marie Branwellovej. John Fennell tak vydal ako svoju dcéru, tak i svoju neter, ktoré si šli navzájom za družičky. V ten istý deň mali v Penzance svadbu aj spoločný bratranec a sesternica oboch neviest, Joseph a Charlotte Branwellovci.

Vznik rodiny

Mária mala ročný príjem 50 libier, čo bolo veľkou pomocou pre domácnosť Patricka Brontë, ktorý nemal žiaden iný príjem. Ich prvým domovom sa stal Clough House v Hightowne, neďaleko Hartsheadu, a tu sa tiež narodili ich prvé dve deti – v roku 1814 Maria a v roku 1815 Elizabeth. V roku 1815 sa Patrick Brontë presťahoval do väčšieho Thorntonu, 3 míle severne od Bradfordu, kde v dome na Market Street prišli na svet ďalšie štyri deti – v roku 1816 Charlotte, v roku 1817 jediný syn Patrick Branwell, v roku 1818 Emily Jane a v roku 1820 Anne. V roku 1820 sa rodina presťahovala do Haworthu, a počas roku sa u Marie rozvinula rakovina (pravdepodobne na maternici), a po 7 a pol mesiacoch bolestí a sužovania chorobou 15. septembra 1821 zomrela.

Osobnosť

Maria bola milá, úprimná, otvorená, pobožná, inteligentná, dobre sčítaná a pohotovo chápajúca. Ľahko získavala priateľov a priateľstvá, ktoré Brontëovci získali v Thorntone, pretrvali až do konca ich života. Jej jediná existujúca literárna práca – okrem jej listov – je traktát The Advantages of Poverty, In Religious Concerns, no nikdy nebola publikovaná.